L 290/612
SL
Uradni list Evropske unije
10.11.2022
(b) sistem za naknadno obdelavo dušikovih oksidov (NOx), ki je na motor s kompresijskim vžigom nameščen kot samostojna enota ali vgrajen v kombinirano napravo za uravnavanje emisij; (c) oksidacijski katalizator za dizelske motorje (DOC), ki je na motor s kompresijskim vžigom nameščen kot samostojna enota ali vgrajen v kombinirano napravo za uravnavanje emisij.
3.3.5.2
Samo za raven 1A: Naprave iz odstavka 3.3.5.1 te priloge se spremljajo glede kakršnih koli okvar, ki bi privedle do prekoračitve veljavnih mejnih vrednosti OBD iz odstavka 6.8.2 tega pravilnika.
3.4
Ob vsakem zagonu motorja se začne zaporedje diagnostičnih pregledov in se zaključi vsaj enkrat, če so izpolnjeni pravilni preizkusni pogoji.
Preizkusni pogoji se izberejo tako, da se vsi pojavijo med običajno vožnjo, kot je prikazano v preizkusu tipa 1.
3.5
Vklop indikatorja nepravilnega delovanja (MI)
3.5.1
V sistem OBD je vgrajen indikator nepravilnega delovanja, ki ga voznik zlahka opazi.
MI se ne uporablja za nobene druge namene, razen za opozarjanje voznika na zagon v sili, privzete načine emisij ali zasilne postopke.
MI je viden pri vsaki sprejemljivi vidljivosti.
Ko se aktivira, prikaže simbol, ki je skladen s standardom ISO 2575.
Vozilo ne sme biti opremljeno z več kot enim splošnim MI, namenjenim težavam v zvezi z emisijami.
Dovoljene so ločene opozorilne naprave za posebne namene (npr. zavorni sistem, pripenjanje varnostnega pasu, tlak olja).
Uporaba rdeče barve za MI je prepovedana.
3.5.2
Za strategije, ki zahtevajo več kot dva cikla predkondicioniranja za vključitev MI, proizvajalec priskrbi podatke in/ali tehnično oceno, ki primerno prikaže, da je sistem spremljanja enako učinkovit in pravočasen pri odkrivanju poslabšanja sestavnih delov.
Nesprejemljive so strategije, ki v povprečju zahtevajo več kot deset voznih ciklov za vključitev MI.
MI se mora aktivirati tudi, kadar regulator motorja zaradi presežene katere koli mejne vrednosti za OBD iz odstavka 6.8.2 tega pravilnika začne delovati v stalnem privzetem načinu emisij ali če sistem OBD ne more izpolniti osnovnih zahtev spremljanja iz odstavka 3.3.3 ali 3.3.4 te priloge.
MI mora delovati tako, da se poseben opozorilni znak, npr. utripajoča lučka, vključi vedno, ko pride do neuspelega vžiga v motorju, ki lahko povzroči poškodbo katalizatorja, kot je določil proizvajalec.
MI se mora aktivirati tudi, ko je vžig v položaju „zagon“ pred zagonom ali zaganjanjem motorja.
Po zagonu motorja, če prej ni bilo zaznano nepravilno delovanje, se mora izklopiti.
3.6
Shranjevanje kod napak
3.6.1
Sistem OBD zapisuje kode napake v čakanju in potrjene kode napake, ki prikazujejo stanje sistema za uravnavanje emisij.
Za označevanje pravilno delujočih sistemov za uravnavanje emisij in tistih sistemov za uravnavanje emisij, ki jih je mogoče v celoti oceniti le ob nadaljnjem delovanju vozila, se uporabljajo ločene kode stanja (kode za pripravljenost).
Če se MI aktivira zaradi poslabšanja ali napak ali delovanja v stalnem privzetem načinu emisij, se shrani koda napake, ki označuje vrsto napake.
Koda okvare se shrani tudi v primerih iz odstavkov 3.3.3.5 in 3.3.4 (e) te priloge.
3.6.2
Razdaljo, ki jo je vozilo prevozilo, odkar se je MI aktiviral, je mogoče kadar koli ugotoviti prek serijskega vhoda na standardnem veznem konektorju.
3.6.3
Pri vozilih z motorjem s prisilnim vžigom ni treba posebej navajati, v katerem valju je prišlo do neuspelega vžiga, če je shranjena koda napake, ki je različna za odpoved enega ali več cilindrov.
3.7
Izklapljanje MI
3.7.1
Če ni več neuspelih vžigov v obsegu, ki lahko poškoduje katalizator (po navedbi proizvajalca), ali če motor deluje po spremembi vrtilne frekvence in pogojev obremenitve, pri katerih obseg neuspelih vžigov ne bo povzročil okvare katalizatorja, se lahko MI preklopi v prejšnje stanje sproženja med prvim voznim ciklom, ko je bil ugotovljen obseg neuspelih vžigov, in se pri naslednjih voznih ciklih lahko preklopi v običajni način delovanja.
Če se MI preklopi v prejšnje stanje delovanja, se lahko brišejo ustrezne kode napak in shranjeni zamrznjeni niz o pogojih delovanja motorja ob prvem pojavu napake.